COMAN คาดผลการดำเนินงาน 2H60 ดีกว่า 1H60 หลังรู้รายได้ซื้อกิจการ
COMAN คาดผลการดำเนินงาน 2H60 ดีกว่า 1H60 หลังรับรู้รายได้เข้าซื้อกิจการ “ซินเนเจอร์ เทคโนโลยี” ใน Q3/60 ราว 30 ลบ.-เข้าช่วงไฮซีซั่น เผยอยู่ระหว่างเจรจาเพิ่มดีลเลอร์ในกลุ่มประเทศตะวันออกกลาง ความชัดเจน 1-2 รายในปีนี้
30 พ.ค. 2561

นายสมบูรณ์ ศุขีวิริยะ ประธานเจ้าหน้าที่บริหาร บริษัท โคแมนชี่ อินเตอร์เนชั่นแนล จำกัด (มหาชน) หรือ COMAN เปิดเผยว่า บริษัทคาดแนวโน้มผลประกอบการในช่วงไตรมาส 2/60 จะดีกว่าช่วงไตรมาส 1/60 ที่มีรายได้ 33.31 ล้านบาท และมีกำไรสุทธิ 5.62 ล้านบาท เนื่องจากในช่วงไตรมาส 2/60 ค่าใช้จ่ายในการซื้อลิขสิทธิ์โปรแกรมจะไม่มากเท่าช่วงไตรมาส 1/60 ประกอบกับประมาณการขายลิขสิทธิ์จะปรับตัวสูงขึ้นด้วย
ขณะที่เป้าหมายผลประกอบการทั้งปีบริษัทยังคงไว้ที่เติบโต 20% จากปีก่อนที่มีรายได้ 133.57 ล้านบาท โดยแนวโน้มผลประกอบการในช่วงครึ่งปีหลังจะมากกว่าช่วงครึ่งปีแรกเพราะเป็นช่วงไฮซีซั่น ประกอบกับบริษัทจะมีการรับรู้รายได้จากการเข้าซื้อ บริษัท ซินเนเจอร์ เทคโนโลยี จำกัด (Synature) เข้ามาในช่วงไตรมาส 3/60 โดยจะรับรู้รายได้ราว 30 ล้านบาทในปีนี้ โดยปีหน้าจะรับรู้รายได้เต็มปีอยู่ที่ 60 ล้านบาท/ปี
นอกจากนี้บริษัทอยู่ระหว่างการเจรจาเพิ่มตัวแทนจำหน่ายโปรแกรม(ดีลเลอร์) ในกลุ่มประเทศตะวันออกกลาง โดยคาดว่าจะได้ความชัดเจน 1 – 2 รายภายในปีนี้ และคาดว่าจะมีตัวแทนจำหน่ายในเอเชียครบทั้งหมด 10 ประเทศที่บริษัทมีการนำสินค้าเข้าไปจำหน่ายภายในปี 61 จากปัจจุบันที่มี 7 ประเทศ ซึ่งจะผลักดันให้สัดส่วนรายได้ในต่างประเทศเพิ่มขึ้นเป็น 20% ในปี 61 จากปัจจุบัน 15%
ทั้งนี้บริษัทยังเตรียมเข้าซื้อกิจการอีก 1 บริษัทโดยอยู่ระหว่างการเจรจาเข้าซื้อจะอยู่ในกลุ่มโปรแกรมบริหาร สปา สนามกอล์ฟ และ การจองตั๋วโดยสารเครื่องบิน จากเป้าหมายการเข้าซื้อกิจการ 2 ดีล/ปี ซึ่งในช่วงไตรมาส 2/60 นี้บริษัทได้อนุมัติการเข้าซื้อกิจการไปแล้ว 1 ราย คือ บริษัท ซินเนเจอร์ เทคโนโลยี จำกัด